Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 910/07/2201	Dunajská Streda, 2.4.2012
EEČ : 2-16-24-2012

U Z N E S E N I E

Trestná vec:	obvinený XXXXX  
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Dunajská Streda
Rozhodnutie:
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry Dunajská Streda zo dňa 9.1.2009, spisová značka 1 Pv 910/07/2201, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Skutková veta:
          dňa 15. októbra 2007 v čase okolo 15.45 hod. v Dunajskej Strede na ul. Štúrovej pred vchodom na dvor budovy spoločnosti Perfects napadol XXXXX a to takým spôsobom, že ho najprv sotil na zem, následne keď sa postavil tak ho naraz silne udrel oboma rukami do pravého a ľavého ucha, čím XXXXX spôsobil pomliaždenie tváre a prederavenie bubienka ľavého ucha s dobou liečenia do 2. novembra 2007

Skúšobná doba:
Uznesením prokurátora Okresnej prokuratúry Dunajská Streda zo dňa 9.1.2009, spisová značka 1 Pv 910/07/2201, bola určená obvinenému skúšobná doba v trvaní 36 mesiacov.
Odôvodnenie:
	Uznesením prokurátora Okresnej prokuratúry Dunajská Streda sp. zn. 1 Pv 910/07-13 zo dňa 09.01.2009 bolo podľa § 216 ods. 1 Tr. por. podmienečne zastavené trestné stíhanie vedené proti obv. XXXXX za prečin ublíženia na zdraví podľa § 156 ods. 1, ods. 2 písm. a) Tr. zák. v jednočinnom súbehu s prečinom výtržníctva podľa § 364 ods. 1 písm. a) Tr. zák.
	Podľa § 216 ods. 2 Tr. por. bola obvinenému určená skúšobná doba na 3  roky.
	Po uplynutí skúšobnej doby som zisťoval, či obvinený počas jej plynutia splnil podmienky uvedené v ustanovení § 217 ods. 1 Tr. por.
	Z aktualizovaného odpisu z registra trestov obvineného vyplýva, že okrem rozhodnutia o podmienečnom zastavení trestného stíhania tunajšou prokuratúrou, nemá v ňom žiadny záznam.
	Z miesta trvalého bydliska nie je obvinený bližšie hodnotený. 
Počas skúšobnej doby nebol prejednávaný pre priestupok ani preverovaný pre podozrenie zo spáchania trestného činu.

	Vzhľadom na vyššie uvedené skutočnosti som dospel k záveru, že obvinený splnil podmienky pre vyslovenie osvedčenia v skúšobnej dobe, a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné 
podať do troch dní od jeho doručenia cestou podpísanej 
prokuratúry na Krajskú prokuratúru v Trnave.
Sťažnosť má odkladný účinok.

XXXXX